Source: http://www.vyvlastnenie.sk/clanok/a/vytesnovanie-dalej-pokracuje/
Timestamp: 2020-01-26 01:01:36+00:00
Document Index: 8322934

Matched Legal Cases: ['súd ', 'súd ', 'súd ', 'súd ', 'súd ', 'Súd ']

Vytesňovanie ďalej pokračuje
Český Ústavný súd už skúma vyvlastňovanie drobných akcionárov. Na Slovensku sa to deje tiež, ale podanie na náš Ústavný súd zatiaľ nenavrhla ani jedna strana.
Zdroj: Tomáš Halán, SME
Bratislava - Koncom minulého roku schválili poslanci novelu zákona o cenných papieroch, ktorá upravuje aj odkupovanie akcií menšinových akcionárov. Podobný zákon platí od roku 2005 aj v Čechách, ale tamojší Ústavný súd sa začal zaoberať jeho protiústavnosťou.
Pravidlá tzv. vytesňovania drobných akcionárov umožňujú, aby vlastník 95 percent akcií základného imania spoločnosti uskutočnil ponuku na prevzatie zostávajúcich piatich percent. Ak väčšinový akcionár splní všetky podmienky zo zákona, nič mu nebráni v tom, aby dosiahol 100–percentnú kontrolu firmy. Zákon stanovuje, že menšinový akcionár musí predať svoj podiel, ak ho o to majoritný vlastník požiada.
Prijatie zákona vyplýva zo smernice únie, ktorú ako členský štát musíme akceptovať. Ak niekto napadne sporné ustanovenia zákona na Ústavnom súde, bude podľa ústavného právnika Radovana Procházku veľmi zaujímavé, ako bude súd tento prípad riešiť a ako vôbec dopadne. Nie je totiž vylúčené, že sa smernica únie dostane do rozporu so slovenskou ústavou.
V parlamente hlasovalo za novelu zákona 117 poslancov koalície i opozície. Poslanecký klub SMK okrem Gábora Gála sa hlasovania zdržal. „Náš klub nepodporil novelu zákona práve pre bod o vytesňovaní drobných akcionárov,“ povedal poslanec SMK László Gyurovszky. Podľa neho klub zatiaľ nerokoval s inými klubmi o tom, či zákon napadnú na Ústavnom súde.
Český Ústavný súd začiatkom januára odložil na neurčito konanie o možnej protiústavnosti Obchodného zákonníka, ktorý povoľuje vytesňovanie drobných akcionárov. „Súd dostal v poslednej chvíli obsiahlu argumentáciu,“ povedal pre denník Právo hovorca súdu Michal Spáčil. „Dôvodov, prečo sme napadli ustanovenia, je niekoľko. Vytesňovanie má opodstatnenie, ale za iných podmienok,“ povedala pre SME sudkyňa Mestského súdu v Prahe Zuzana Ciprýnová, ktorá podala návrh. Podľa nej ide o veľmi zložitý právnický problém, ktorý si vyžaduje veľa času na preskúmanie. Ďalší podnet na prešetrenie podala aj skupina senátorov.